A BIZOTTSÁG 1246/2007/EK RENDELETE
(2007. október 24.)
a 2076/2005/EK rendeletnek az emberi fogyasztásra szánt halolajat importáló élelmiszer-ipari vállalkozók számára biztosított átmeneti időszak meghosszabbítása tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (1) és különösen annak 9. cikkére,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (2) és különösen annak 16. cikkére,
mivel:
(1)
A 853/2004/EK rendelet megállapítja az állati eredetű élelmiszerek különleges higiéniai szabályait az élelmiszer-ipari vállalkozókra vonatkozóan. A rendelet előírja, hogy az emberi fogyasztásra szánt halolajat előállító élelmiszer-ipari vállalkozóknak meg kell felelniük a rendelet III. mellékletében található rendelkezéseknek.
(2)
A 854/2004/EK rendelet megállapítja az állati eredetű termékek hatósági ellenőrzésének megszervezésére vonatkozó különleges szabályokat. A rendelet azokra a tevékenységekre és személyekre vonatkozik, amelyeket a 853/2004/EK rendelet szabályoz.
(3)
A 853/2004/EK, a 854/2004/EK és a 882/2004/EK európai parlamenti és tanácsi rendelet végrehajtására vonatkozó átmeneti szabályok megállapításáról, valamint a 853/2004/EK és a 854/2004/EK rendelet módosításáról szóló, 2005. december 5-i 2076/2005/EK bizottsági rendelet (3) 7. cikkének (3) bekezdése rendelkezik a 853/2004/EK rendelet III. melléklete VIII. szakasza III. fejezete E. részében található, az emberi fogyasztásra szánt halolajra vonatkozó követelményektől való eltérésről, és kimondja, hogy az élelmiszer-ipari vállalkozók 2007. október 31-ig folytathatják a halolaj importálását olyan harmadik országokban levő létesítményektől, amelyeket erre a célra az 1664/2006/EK bizottsági rendelet (4).
(4)
Ráadásul a 2076/2005/EK bizottsági rendelet 7. cikkének (4) bekezdése rendelkezik a 853/2004/EK európai parlamenti és tanácsi rendelet szerinti bizonyos termékekre és a 854/2004/EK és a 882/2004/EK európai parlamenti és tanácsi rendelet szerinti hatósági ellenőrzések megszervezésére vonatkozó végrehajtási intézkedések megállapításáról, a 852/2004/EK európai parlamenti és tanácsi rendelettől való eltérésről, valamint a 853/2004/EK és a 854/2004/EK rendelet módosításáról szóló, 2005. december 5-i 2074/2005/EK bizottsági rendelet (5) VI. mellékletétől való eltérésről az olyan halolajra vonatkozóan, amelyre a bizonyítványt a 2074/2005/EK bizottsági rendelet hatálybalépése előtt alkalmazandó nemzeti szabályokkal összhangban állították ki, és amelyet 2007. október 31-e előtt megfelelően kitöltöttek és aláírtak, és amely 2007. december 31-ig a Közösségbe behozható.
(5)
Jelenleg úgy tűnik, a harmadik országok nem tudnak megfelelni a 853/2004/EK rendelet III. mellékletében az emberi fogyasztásra szánt halolajra vonatkozóan megállapított követelményeknek 2007. október 31-ig. A harmadik országok várhatóan különösen a halolaj-előállító létesítményekben a feldolgozás feltételeinek a követelményeknek való megfelelés érdekében történő kiigazításakor szembesülnek gyakorlati nehézségekkel. Mivel a halolaj jelenleg érvényben lévő követelmények alapján való importálása nem jelent további veszélyt az emberi egészségre, valamint a kereskedelmi forgalom zavartalanságának biztosítása érdekében indokolt az átmeneti időszak egy évvel történő meghosszabbítása. A 2076/2005/EK rendelet 7. cikke (3) bekezdésében megállapított eltérést ezért 2008. október 31-ig meg kell hosszabbítani.
(6)
A 2076/2005/EK rendelet 7. cikke (4) bekezdésének b) pontjában megállapított eltérést is meg kell hosszabbítani 2008. december 31-ig olyan halolaj Közösségbe irányuló importjára vonatkozóan, amelyet megfelelő bizonyítvány kísér. Az ilyen bizonyítványt 2008. október 31-e előtt kell megfelelően kitölteni és aláírni.
(7)
A 2076/2005/EK rendeletet ennek megfelelően módosítani kell.
(8)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2076/2005/EK rendelet 7. cikke a következőképpen módosul:
1.
A (3) bekezdésben a „2007. október 31-i” időpont helyébe „2008. október 31-i” lép.
2.
A (4) bekezdés b) pontja a következőképpen módosul:
a)
a „2007. október 31-i” időpont helyébe „2008. október 31-i” lép;
b)
a „2007. december 31-i” időpont helyébe „2008. december 31-i” lép.
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 24-én.